CELEX: 32018R1637
Language: lv
Date: 2018-07-13 00:00:00
Title: Komisijas Deleģētā regula (ES) 2018/1637 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par uzraudzības funkcijas procedūrām un tā iezīmēm (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/1
               
            
         KOMISIJAS DELEĢĒTĀ REGULA (ES) 2018/1637
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par uzraudzības funkcijas procedūrām un tā iezīmēm
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 5. panta 5. punktu,
         tā kā:
         
                     (1)
                  
                  
                     Regulas (ES) 2016/1011 5. pantā ir noteikts, ka etalonu administratoriem ir jāizveido pastāvīgs un efektīvs uzraudzības pienākums [funkcija], kas būtu jāveic atsevišķai komitejai, vai izmantojot citu atbilstošu pārvaldības pasākumu.
                  
               
                     (2)
                  
                  
                     Administratoriem ir rīcības brīvība izstrādāt vispiemērotāko uzraudzības funkciju attiecībā uz etaloniem, kurus tie izstrādā, lai izpildītu Regulas (ES) 2016/1011 5. pantā noteiktās prasības. Šī regula nosaka atbilstīgu pārvaldības pasākumu neizsmeļošu sarakstu.
                  
               
                     (3)
                  
                  
                     Uzticot uzraudzības funkciju ārējām ieinteresētajām personām, var iegūt vērtīgas speciālās zināšanas, un to līdzdalība var palielināt uzraudzības funkcijas efektivitāti. Interešu konflikti uzraudzības funkcijas ietvaros var rasties saistībā ar tās locekļu pretrunīgajām interesēm vai saistībā ar attiecībām starp uzraudzības funkcijas locekļiem un to klientiem vai citām ieinteresētajām personām. Lai mazinātu šādus konfliktus, neatkarīgus locekļus, kuriem šādu interešu konfliktu nav, ja iespējams, būtu jāiekļauj starp tiem, kas uzrauga šos kritiski svarīgos etalonus, ņemot vērā to nozīmi attiecībā uz tirgus integritāti, finanšu stabilitāti, patērētājiem, reālo ekonomiku un mājsaimniecību un uzņēmumu finansēšanu dalībvalstīs. Ja šādi neatkarīgi locekļi nav nepieciešami saskaņā ar šo regulu, administratoriem būtu jāpieņem citas procedūras, lai novērstu iespējamos interešu konfliktus, piemēram, izslēdzot locekļus no konkrētām apspriedēm vai apturot konkrētu locekļu balsstiesības.
                  
               
                     (4)
                  
                  
                     Personas, kuras ir tieši iesaistītas etalona izstrādē, var piedalīties uzraudzības funkcijā bez balsstiesībām, jo tās var sniegt noderīgu ieskatu administratora darbā. Šāds statuss locekļiem, kuriem nav balsstiesību, ir piemērots, lai nodrošinātu, ka administratoram nav nepamatota ietekme uz uzraudzības funkcijas lēmumiem.
                  
               
                     (5)
                  
                  
                     Uzraudzības funkcija var ietvert komitejas ar konkrētām un īpašām prasmēm, attiecībā uz dažādiem etaloniem vai etalonu grupām, vai tas var ietvert vairākas funkcijas, kas veic dažādus uzdevumus, ja personas ar atbilstošām speciālajām zināšanām nevar piedalīties vienā komitejā, piemēram, gadījumā, ja tās atrodas dažādos ģeogrāfiskajos reģionos. Lai veiktu minēto uzraudzības funkciju, ir nepieciešama viena fiziska persona vai komiteja, kas atbild par uzraudzības funkcijas vadību un par sadarbību ar administratora vadības struktūru un kompetento iestādi, lai veicinātu uzraudzības centralizāciju.
                  
               
                     (6)
                  
                  
                     Attiecībā uz dažiem retāk izmantotiem un mazāk neaizsargātiem nozīmīgiem etaloniem varētu būt iespējams, ka viena fiziska persona veic uzraudzības funkciju, ja šī fiziskā persona var veltīt pienācīgi daudz laika attiecīgo etalonu uzraudzībai. Ja uzraudzības funkciju veic fiziska persona, tā ir atbrīvota no konkrētām procedūrām, kas ir piemērotas tikai komitejai. Ņemot vērā kritiski svarīgu etalonu augsto izmantošanas pakāpi un risku, ko tie var radīt, dažos gadījumos kritiski svarīgi etaloni nebūtu jāuzrauga fiziskai personai.
                  
               
                     (7)
                  
                  
                     Lai izpildītu ar uzraudzības funkciju saistītus pienākumus, locekļiem ir jābūt īpašām zināšanām par etalona izstrādes procesu, kā arī par pamatā esošo tirgu, ko cenšas izmērīt ar attiecīgo etalonu. Šādas speciālās zināšanas var iegūt no lietotājiem un datu sniedzējiem, kas darbojas tirgos, vai no regulētu datu sniedzējiem. Uzraudzības funkcija var gūt labumu no datu sniedzēju speciālajām zināšanām, ja vien tiek veikti pienācīgi pasākumi, lai nodrošinātu, ka nepastāv interešu konflikti, un ja lietotāji ir ieinteresēti nodrošināt, ka etalons ir stabils. Tādēļ ir lietderīgi datu sniedzējus un lietotājus uzskatīt par locekļiem attiecībā uz šādiem etaloniem.
                  
               
                     (8)
                  
                  
                     Uzraudzības funkcija ir būtisks instruments, ar kuru pārvalda interešu konfliktus administratora līmenī, un, lai nodrošinātu pienākuma integritāti, personām, kurām bijušas piemērotas sankcijas par noteikumu pārkāpumiem finanšu pakalpojumu jomā, jo īpaši par manipulācijām vai šādu manipulāciju mēģinājumu saskaņā ar Eiropas Parlamenta un Padomes Regulu (ES) Nr. 596/2014 (2), būtu jāliedz kļūt par uzraudzības funkcijas locekļiem.
                  
               
                     (9)
                  
                  
                     Ārējām ieinteresētajām personām var būt interese par etalonu, ja to plaši izmanto to tirgos, un viņas var sniegt papildu speciālās zināšanas. Administratori var ieviest procedūras, kas ļauj tām piedalīties uzraudzības funkcijā kā novērotājiem.
                  
               
                     (10)
                  
                  
                     Neatkarīgas komitejas nevar būt pilnībā nodalītas no administratora organizācijas, jo galīgos lēmumus attiecībā uz administratora saimniecisko darbību pieņem vadības struktūra, un atsevišķa komiteja varētu pieņemt lēmumus, pilnā mērā neņemot vērā šādu lēmumu iespējamo kaitīgo ietekmi uz administratora saimniecisko darbību. Tāpēc uzraudzības funkcijai, kas ir iestrādāta administratora vai grupas, kurā tas ietilpst, mātes sabiedrības organizācijā, ir vislabākās iespējas apstrīdēt administratora lēmumus attiecībā uz tā izstrādātajiem etaloniem.
                  
               
                     (11)
                  
                  
                     Lai uzraudzības struktūra varētu veikt funkcijas, kas tai piešķirtas ar Regulu (ES) 2016/1011, ir būtiski, ka tā spēj pilnībā novērtēt un apstrīdēt administratora vadības struktūras lēmumus un ka domstarpību gadījumā tiek reģistrēti uzraudzības funkcijas apsvērumi šajā sakarā.
                  
               
                     (12)
                  
                  
                     Lai nodrošinātu, ka uzraudzības funkcija var darboties bez šķēršļiem, ir nepieciešamas procedūras attiecībā uz locekļu un novērotāju atlases kritērijiem un interešu konfliktu pārvaldību un gadījumā, ja uzraudzības funkciju veic komiteja, procedūras, kas aptver strīdu izšķiršanu. Var ieviest arī citas procedūras, kuras ir piemērotas uzraudzības funkcijai attiecībā uz konkrētu veidu etaloniem vai administratoriem un kuras nav norādītas šajā regulā, taču kuras ir nepieciešamas un lietderīgas to etalonu pareizai pārvaldībai. Tādēļ administratori var ieviest alternatīvas procedūras ar noteikumu, ka minētās procedūras panāk pienācīgo uzraudzības līmeni.
                  
               
                     (13)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (14)
                  
                  
                     EVTI ir veikusi atklātas sabiedriskās apspriešanās par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Regulas (ES) Nr. 1095/2010 (3) 37. pantu izveidotās Eiropas Vērtspapīru regulatoru komitejas viedokli,
                  
               
                     (15)
                  
                  
                     Administratoriem būtu jādod pietiekami daudz laika, lai nodrošinātu atbilstību šīs regulas prasībām. Tāpēc šo regulu būtu jāsāk piemērot divus mēnešus pēc tās stāšanās spēkā,
                  
               IR PIEŅĒMUSI ŠO REGULU.
         
            1. pants
            Uzraudzības funkcijas sastāvs
            
               1.   Uzraudzības funkcijas struktūra un sastāvs ir proporcionāls administratora īpašumtiesību un kontroles struktūrai, un to parasti nosaka saskaņā ar vienu vai vairākiem atbilstošiem pārvaldības pasākumiem, kas uzskaitīti šīs regulas pielikumā. Administratori iesniedz kompetentajām iestādēm pamatojumu jebkādai novirzei no šādiem pasākumiem.
            
            
               2.   Ja etalons ir kritiski svarīgs etalons, uzraudzības funkciju veic komiteja, kurā ir vismaz divi neatkarīgi locekļi. Neatkarīgie locekļi ir fiziskas personas, kuras piedalās uzraudzības funkcijā un kurām nav nekādas tiešas saistības ar administratoru, izņemot iesaisti uzraudzības funkcijā, un viņiem nav interešu konfliktu, jo īpaši attiecīgā etalona līmenī.
            
            
               3.   Uzraudzības funkciju veido locekļi, kuriem kopā ir tādas prasmes un speciālās zināšanas, kas ir atbilstīgas konkrēta etalona izstrādes uzraudzībai un uzraudzības funkcijai pildāmajiem uzdevumiem. Uzraudzības funkcijas locekļiem ir atbilstīgas zināšanas par pamatā esošo tirgu vai ekonomisko realitāti, ko paredzēts mērīt ar etalonu.
            
            
               4.   Regulētu datu etalonu administratori kā uzraudzības funkcijas locekļi ietver to vienību pārstāvjus, kuras uzskaitītas regulētu datu etalona definīcijā Regulas (ES) 2016/1011 3. panta 1. punkta 24) apakšpunkta a) punktā, un attiecīgā gadījumā to vienību pārstāvjus, kuras sniedz datus par ieguldījumu fondu aktīvu neto vērtību regulētu datu etaloniem. Administratori iesniedz kompetentajām iestādēm pamatojumu jebkādai šo vienību pārstāvju izslēgšanai.
            
            
               5.   Ja etalona pamatā ir sniegtie dati un ja to datu sniedzēju vai uzraudzītu vienību, kas izmanto etalonu, pārstāvji ir uzraudzības funkcijas locekļi, administrators nodrošina, ka to locekļu skaits, kam ir interešu konflikts, nesasniedz vai nepārsniedz vienkāršu balsu vairākumu. Pirms locekļu iecelšanas, administratori arī konstatē un ņem vērā interešu konfliktus, ko rada attiecības starp iespējamiem locekļiem un citām ārējām ieinteresētajām personām, jo īpaši interešu konfliktus, ko rada iespējama ieinteresētība attiecīgo etalonu līmenī.
            
            
               6.   Personām, kuras ir tieši iesaistītas etalona izstrādē un kuras var būt uzraudzības funkcijas locekļi, nav balsstiesību. Vadības struktūras pārstāvji nav locekļi vai novērotāji, bet viņi var tikt uzaicināti piedalīties uzraudzības funkcijas sanāksmes bez balsstiesībām.
            
            
               7.   Uzraudzības funkcijas locekļi nav personas, kurām bijušas piemērotas administratīva vai krimināla rakstura sankcijas attiecībā uz finanšu pakalpojumiem, jo īpaši manipulācijām vai šādu manipulāciju mēģinājumu, kā minēts Regulu (ES) Nr. 596/2014.
            
         
         
            2. pants
            Uzraudzības funkcijas iezīmes un vieta organizatoriskajā struktūrā
            
               1.   Uzraudzības funkcija ir daļa no administratora vai grupas, kurā tā ietilpst, mātes sabiedrības organizatoriskās struktūras, bet nav nodalīta no etalona administratora vadības struktūras un citiem pārvaldības pienākumiem.
            
            
               2.   Uzraudzības funkcija novērtē un, ja vajadzīgs, apstrīd administratora vadības struktūras lēmumus attiecībā uz etalonu izstrādi, lai nodrošinātu Regulā (ES) 2016/1011 noteikto prasību izpildi. Neskarot Regulas (ES) 2016/1011 5. panta 3. punkta i) apakšpunktu, uzraudzības funkcija adresē visus ieteikumus par etalona uzraudzību vadības struktūrai.
            
            
               3.   Ja uzraudzības funkcija konstatē, ka vadības struktūra ir rīkojusies vai plāno rīkoties pretēji jebkuriem uzraudzības funkcijas ieteikumiem vai lēmumiem, tā šo faktu skaidri reģistrē nākamās sanāksmes protokolā vai to lēmumu reģistrā, kur uzraudzības funkcija ir noteikta saskaņā ar trešo pārvaldības pasākumu, kas izklāstīts šīs regulas pielikumā.
            
         
         
            3. pants
            Procedūras, kas reglamentē uzraudzības funkciju
            
               1.   Uzraudzības funkcijai procedūras ir noteiktas vismaz šādās jomās:
               
                           a)
                        
                        
                           tās statūti, regulāro sanāksmju biežums, sanāksmju protokoli un lēmumi un regulāra informācijas apmaiņa ar administratora vadības struktūru;
                        
                     
                           b)
                        
                        
                           locekļu atlases kritēriji, tostarp kritēriji, lai novērtētu iespējamo locekļu speciālās zināšanas, prasmes un to, vai tie var veltīt savu pienākumu izpildei nepieciešamo laiku. Šajos kritērijos jo īpaši ņem vērā potenciālo dalībnieku lomu jebkurā citā uzraudzības funkcijā;
                        
                     
                           c)
                        
                        
                           to novērotāju atlases kritēriji, kuriem var ļaut piedalīties uzraudzības funkcijas sanāksmē;
                        
                     
                           d)
                        
                        
                           tās locekļu ievēlēšana, izvirzīšana vai atstādināšana un aizstāšana;
                        
                     
                           e)
                        
                        
                           attiecīgā gadījumā kritēriji, saskaņā ar kuriem izvēlas personu vai komiteju, kas ir atbildīga par tās vispārējo vadību un koordināciju un par tās kā administratora vadības struktūras un kompetentās iestādes kontaktpunkta darbību saskaņā ar atbilstošiem pārvaldības pasākumiem attiecībā uz uzraudzības funkcijām, kas sastāv no vairākām komitejām, kā izklāstīts pielikumā;
                        
                     
                           f)
                        
                        
                           kopsavilkuma informācijas publiska atklāšana par tās locekļiem, pievienojot jebkādas deklarācijas par interešu konfliktiem un par visiem pasākumiem, kas veikti, lai tos mazinātu;
                        
                     
                           g)
                        
                        
                           ārējo dalībnieku balsstiesību apturēšana attiecībā uz lēmumiem, kuriem būtu tieša saimnieciska ietekme uz viņu pārstāvētajām organizācijām;
                        
                     
                           h)
                        
                        
                           noteikta prasība locekļiem atklāt jebkādu interešu konfliktu, pirms tiek apspriests kāds darba kārtības punkts uzraudzības funkcijas sanāksmēs, un to reģistrēt sanāksmes protokolā;
                        
                     
                           i)
                        
                        
                           locekļu izslēgšana no konkrētas apspriedes, attiecībā uz kuru tiem ir interešu konflikts, un izslēgšanas reģistrācija sanāksmes protokolā;
                        
                     
                           j)
                        
                        
                           tās piekļuve visai dokumentācijai, kas vajadzīga, lai tas varētu veikt savus uzdevumus;
                        
                     
                           k)
                        
                        
                           strīdu noregulēšana tajā;
                        
                     
                           l)
                        
                        
                           pasākumi, kas jāveic attiecībā uz rīcības kodeksa pārkāpumiem;
                        
                     
                           m)
                        
                        
                           paziņojums kompetentajai iestādei par visām aizdomām par datu sniedzēju vai administratora pārkāpumiem un par jebkādiem anomāliem vai aizdomīgiem ievades datiem;
                        
                     
                           n)
                        
                        
                           darbības, lai novērstu to, ka tiek neatbilstoši izpausta konfidenciāla vai sensitīva informāciju, kas saņemta no uzraudzības funkcijas vai ko tā ir sagatavojusi vai apspriedusi.
                        
                     
            
               2.   Ja uzraudzības funkciju veic fiziska persona:
               
                           a)
                        
                        
                           1. punkta e), g), i) un k) apakšpunktu nepiemēro;
                        
                     
                           b)
                        
                        
                           administrators ieceļ atbilstošu aizstājēju struktūru vai fizisku personu, lai nodrošinātu, ka uzraudzības funkcijas uzdevumi var tikt konsekventi veikti gadījumā, ja nav personas, kas atbild par uzraudzības funkciju.
                        
                     
         
         
            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes 2014. gada 16. aprīļa Regula (ES) Nr. 596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (OV L 173, 12.6.2014., 1. lpp.).
         
            (3)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
      
      
         
            PIELIKUMS
            
               Atbilstīgu pārvaldības pasākumu neizsmeļošs saraksts
            
            
                     
                        1.
                     
                     
                        Neatkarīga uzraudzības komiteja, kurā līdzsvaroti pārstāvētas ieinteresētās personas, tostarp uzraudzītas vienības, kas izmanto etalonu, etalona datu sniedzēji un citas ārējas ieinteresētās personas, piemēram, tirgus infrastruktūras dalībnieki un citi ievades datu avoti, kā arī neatkarīgi administratora darbinieki, kas nav tieši iesaistīti attiecīgo etalonu izstrādē vai jebkurās saistītās darbībās.
                     
                  
                     
                        2.
                     
                     
                        Ja administrators pilnībā nepieder etalona datu sniedzējiem vai uzraudzītām vienībām, kas izmanto etalonu, vai tie to pilnībā nekontrolē, un ja uzraudzības funkcijas līmenī nav nekādu interešu konfliktu, uzraudzības komiteja ietver:
                        
                                    a)
                                 
                                 
                                    vismaz divas personas, kas ir iesaistītas attiecīgā etalona izstrādē, bez balsstiesībām;
                                 
                              
                                    b)
                                 
                                 
                                    vismaz divus darbiniekus, kas pārstāv citas administratora organizācijas daļas, kuras nav tieši iesaistītas attiecīgo etalonu izstrādē vai jebkurās saistītajās darbībās; vai,
                                 
                              
                                    c)
                                 
                                 
                                    ja šādi atbilstīgi darbinieki nav pieejami, vismaz divus neatkarīgus darbiniekus.
                                 
                              
                  
                     
                        3.
                     
                     
                        Ja etalons nav kritiski svarīgs un ja vien tā sarežģītība, izmantošanas pakāpe vai neaizsargātība neliecina par pretējo, fiziska persona, kas ir administratora darbinieks vai jebkura cita fiziska persona, kuras pakalpojumi ir nodoti administratora rīcībā vai administratora kontrolē, un kas nav tieši iesaistīta jebkāda attiecīgā etalona izstrādē un kam nav interešu konfliktu, jo īpaši tādu interešu konfliktu, kurus rada iespējama ieinteresētība attiecīgo etalonu līmenī.
                     
                  
                     
                        4.
                     
                     
                        Uzraudzības pienākums sastāv no vairākām komitejām, no kurām katra atbild par etalona, etalonu veida vai etalonu grupas uzraudzību, ar noteikumu, ka viena persona vai komiteja tiek izraudzīta kā atbildīgā par uzraudzības pienākuma vispārējo virzību un koordināciju un par sadarbību ar administratora vadības struktūru un kompetento iestādi.
                     
                  
                     
                        5.
                     
                     
                        Uzraudzības pienākums sastāv no vairākām komitejām, no kurām katra ir atbildīga par kādā apakšgrupā ietilpstošu uzraudzības pienākumu un uzdevumu izpildi ar noteikumu, ka viena persona vai komiteja tiek izraudzīta kā atbildīgā par uzraudzības pienākuma vispārējo virzību un koordināciju un par sadarbību ar administratora vadības struktūru un kompetento iestādi.